
På nasjonalparkskiltet sto det «Bushrangers Bay 2,6 km» og «Cape Schanck 5,4 km». Hal Challis tok seg forbi bommen som skulle holde terrengsyklister unna, og fulgte stien videre derfra. Det var varmt i krattskogen denne ettermiddagen på påskeaften, og nå tidlig på høsten hadde noe av vegetasjonen begynt å få røde og gule nyanser.

Bushranger.

Et navn som klang av voldsforbrytelser og romantikk. Et passende navn, tatt i betraktning at Challis var kommet hit på grunn av et drap og på grunn av kjærlighet.

Høst. «Fall,» som amerikanerne kaller det.

Det fantes ikke noe bedre ord enn «fall» for å beskrive årstiden og livet hans nå. Overalt hadde bladene begynt å falle. Siden i går, langfredag, hadde humøret hans falt, på grunn av den vanskelige kjærligheten. Og han tenkte på liket som falt, falt gjennom vannet.

Challis gikk videre, og skremte opp en liten slange. Han var høy – tynn, men likevel kraftig – og så litt umoderne ut i jeans, slitt flygerjakke og enkle skinnsko. Solbrillene var ikke bare et motetilbehør plassert over pannen, men var der for å skygge for øynene. Han hadde aldri brukt en T-skjorte som underskjorte eller gått med joggebukse utendørs. Han hadde aldri eid et par joggesko. Håret hans var rett, mørkt og flagret litt i vinden. Det ble klippet én gang i måneden av en ung dame som jobbet i sin fars frisersalong i Waterloo. Hun var dyktig og oppmerksom, og for 10 dollar sendte hun ham ut i verden igjen med et pent frisert hode. Utvendig var Challis altså ganske ordinær den dagen, der han nikket høflig og alvorlig til dem som kom mot ham på stien. På denne tiden på en påskeaften, halv seks, strømmet par og familier tilbake til parkeringsplassen. Bare Challis gikk i motsatt retning og la mer enn gjerne bak seg halvøyas veier, som sikkert var fullproppet av feriegjester nå. Veldig få la merke til at han var anspent, som om han bar på en knute av sterke følelser, og solbrillene skjulte det typisk slitne, avmålte og tvilende draget i ansiktet hans.

Det fantes bedre ting Challis kunne ha brukt tiden på. Han kunne ha vært halvveis i en påskevandring langs halvøyas strender sammen med Tessa Kane, men i går hadde han måttet trekke seg, og det hadde markert begynnelsen på hans dalende humør. Han kunne ha vært hjemme og lest eller hakket opp løv med gressklipperen, men tidlig på ettermiddagen hadde han tatt seg selv i å vente på at telefonen skulle ringe med mer dårlig nytt fra kvinnefengselet, hvor kona hans sonet en dom på åtte år, så han hadde gått ut isteden. Han kunne ha vært sammen med venner, men de hadde barn, alle sammen, og påsken var en tid for familiesamhold og -konflikter, og ingen ønsket å ha en førti år gammel singel mann hengende rundt seg.

Dermed hadde han begynt å tenke på drap. Som halvøyas kriminalførstebetjent var det jobben hans å tenke på drap. Faktisk hadde han to stykker å tenke på akkurat nå, begge forholdsvis gamle og begge uoppklarte. I den første saken fantes det ikke noe lik, bare en sterk mistanke. For ti måneder siden – i juni året før – hadde en to år gammel jente ved navn Jasmine Tully forsvunnet. Hun hadde bodd hos moren, Lisa, og hennes samboer i en falleferdig fiskerbolig i utkanten av Waterloo. CIBs etterforskere i Waterloo mistenkte samboeren, Bradley Pike. Da de ikke lyktes med å avdekke noen hull i Pikes alibi eller finne bevis av noe slag, hadde de kalt inn Challis. Challis var også selv tilbøyelig til å mistenke Brad Pike og hadde brukt mange timer på å finne svakheter i historien hans. Saker hvor barn var involvert, var de verste. Han hatet dem. På slutten følte han seg bestandig oppvridd og ubrukelig.

Men det var det andre drapet som hadde ført Challis til Bushrangers Bay.

Det og kjærligheten. Hvis Tessa Kane holdt seg til timeplanen de hadde blitt enige om, var hun på vei fra Cape Schanck omtrent nå. Kanskje han kom til å møte henne. Kanskje hun ville prate.

Kanskje ikke.

I den andre saken, derimot, fantes det et lik, og på forsiden av avisen sin hadde Tessa Kane kalt det Flinders-flyteren. Dessverre hadde navnet blitt hengende ved, og nå kalte til og med Challis det for Flinders-flyteren.

Det hadde blitt funnet av en yrkesfisker fra Flinders for et halvt års tid siden. Da fiskeren skulle heve ankeret, la han merke til hvor uvanlig tungt det var. Han fortsatte å dra, og det var da han fikk øye på det andre ankeret, hektet inn i armene på hans eget. Men det i seg selv kunne ikke forklare den ekstra tyngden. Festet til det andre ankeret – ved hjelp av et belte, faktisk, så det var ingen tvil om at det ikke var tilfeldig – hang et lik.

Fiskeren ringte politiet fra mobiltelefonen sin og lå og ventet i sjøen utenfor Bushrangers Bay i en time til en politibåt kom og overtok saken.

Ingen visste hvem den døde mannen var. Challis så liket før rettsmedisineren begynte å sage i det. Kjøttet var bløtt, oppblåst, gnagd på og falt av knoklene som på en stekt kylling. Bare fingertuppene på høyre tommel og pekefinger var intakte, om enn svært myke og skrukkete, men ved å sprøyte væske inn under huden hadde laben klart å stramme den nok til å få tatt brukbare fingeravtrykk. Ingen treff i den nasjonale databasen. Da noen påpekte at tennene muligens var behandlet i utlandet, hadde Challis prøvd Interpol, det britiske innenriksdepartementets nasjonale database og FBI.

Fortsatt ingenting.

Klærne – jeans, T-skjorte, undertøy og Nike-joggesko – var laget i asiatiske lavlønnsfabrikker for det australske markedet. De var å få kjøpt overalt.

Det eneste Challis visste, var at fyren var i trettiårene, og at han hadde fått skallen slått inn før han ble kastet i vannet. Han hadde også stikksår i magen, men dødsårsaken var drukning, sa rettsmedisineren, som påpekte en stor mengde sjøvann i lungene. Slaget i hodet? Muligens for å bedøve offeret. Stikksårene? Antakelig for å sørge for at forråtnelsesgassene slapp ut og på den måten sikre at liket forble under vann.

Slaget i hodet hadde muligens blitt påført med ankeret som hadde dratt ham ned til bunnen, bemerket rettsmedisineren etter å ha sammenlignet formen på avtrykket i skallen med ankerskaftet. Hensikten med ankeret hadde vært å holde liket nede til fiskene hadde gnagd knoklene rene. Heldigvis hadde fiskeren tilfeldigvis kommet forbi to–tre dager senere. Eller dessverre, kanskje heller, for det å identifisere offer og gjerningsperson hadde blitt en hodepine for Challis.

I det minste fortalte ankeret Challis et par ting: Liket hadde blitt dumpet ute på sjøen, ikke dyttet utfor en klippe, og det sparte ham for den kjedelige jobben med å kartlegge hvordan liket kunne ha drevet bort fra utgangspunktet avhengig av tidevannet og formen på kystlinjen.

Én ting til: Offeret hadde hatt på seg en Rolex Oyster. I sølv, med leddet metallenke. Det var ikke den dyreste Rolexen som fantes, men den var ekte, ikke en tidollarskopi fra Singapore eller Bangkok. Om Rolexen tydet på et visst nivå når det gjaldt klasse eller inntekt, var det ingenting annet ved mannen som gjorde det. Klærne og Nike-skoene gjorde det i hvert fall ikke.

Challis gikk videre og lot Flinders-flyteren hvile i hodet som et skimrende skrømt som en dag ville bli tydelig, anta fysisk skikkelse og fortelle ham historien om sine siste dager og minutter før han ble slengt i vannet for å dø.

I det tidlige kveldslyset kunne han se kenguruer som gresset i skråningen ovenfor stien. Han nikket til en ung familie, gikk til side for å slippe dem frem og lurte på hva han skulle gjøre når han kom til veiskillet på toppen ovenfor den lille bukta. Gå ned til stranda og spørre elementene til råds i håp om å løse saken? Fortsette mot Cape Schanck og håpe å støte på Tessa?

Det hadde begynt å skumre. Han kunne se lys ute på vannet og lysene på Phillip Island lenger borte. Fra sjøen blåste en kjølig høstvind. Han dro opp glidelåsen på vindjakka. Han var sulten, trøtt, kald, deprimert – og alt sammen skyldtes én telefonsamtale.

Et normalt gjennomsnittsmenneske ville kanskje ikke ha tatt telefonen klokka sju på morgenen langfredag. Men Challis var drapsetterforsker og tok alltid telefonen. Og der fikk han høre hvordan kona, som brukte telefonkortet sitt i fengselet, erklærte at hun aktet å ta sitt eget liv.

Sinnsstemningen hennes ble alltid dårligere i høytidene. Sinnsstemningen hennes var allitd fallende.

Han hadde blitt stående i telefonen i tjue minutter og latt henne snakke seg ut av depresjonen. Men skaden var skjedd. Han hadde ligget til sengs og elsket med Tessa da det ringte, og en time senere – da elskovsstemningen var borte og han akkurat skulle legge ut på den to dager lange vandringen langs halvøyas strender sammen med henne – hadde Challis’ svigerforeldre ringt for å si at datteren hadde knekket telefonkortet sitt i to og forsøkt å kutte håndleddene med det, og at hun nå lå på fengselets sykestue. Hun var utenfor fare, men Challis’ nærvær ville bidra til å stabilisere sinnsstemningen hennes, og om han ikke var opptatt, kunne han tenke seg …

Challis hadde svart ja.

Tessa hadde sagt: «Det er på tide at du gir slipp på henne, Hal.» Så hadde hun erklært at hun aktet å gjennomføre vandringen alene og kjørt av sted.

Challis hadde vært på nippet til å dra og finne henne da han kom tilbake på ettermiddagen etter å ha besøkt kona.

Kanskje han burde ha gjort det. Han var ikke noe flink til å vurdere slikt, men det ante ham at det ville vært bedre da enn nå, en dag senere, etter at det hadde fått ligge og gjære i Tessa og hun hadde vendt både tanker og hjerte mot ham.

Plutselig usikker snudde han og gikk tilbake til bilen.

Klokka var nesten seks … På veien hjem slo han på nyhetene. To asylsøkere hadde rømt fra det nye interneringssenteret utenfor Waterloo. Challis ristet på hodet, forestilte seg de negative reaksjonene, splittelsene, merarbeidet for Ellen Destry og hennes etterforskere i CIB.


2

Ellen Destry ville heller ha vært hjemme i kveld på påskeaften, men hun var kriminalbetjent ved Waterloo politistasjon, og hun kunne fornemme hungeren i Dwayne Venn.

Det Venn likte å gjøre, var å kjøre til tre–fire av klinestedene på halvøya og parkere godt inne mellom trærne langs veikanten, for så å angripe par mens de satt i bilene sine. I nattkikkertens undervannsaktige, grønne lys så han akkurat ut som en luskende psykopat i en slasherfilm fra Hollywood, men de to gangene CIB hadde skygget ham i løpet av de siste seks ukene, hadde han aldri gjort mer enn å se på. Ikke engang tatt frem junior og nappet i den.

Ellen begynte nesten å tvile på om Pam Murphys opplysninger kunne stemme. «Kanskje informanten din har gitt oss en kikker istedenfor en voldtektsmann,» hadde hun sagt til den unge uniformerte konstabelen uka før, etter nok en gang å ha sittet i mørket i tre timer.

Men Dwayne Venn var en utrivelig type, og på sensommeren hadde det blitt begått to voldtekter som begge involverte bruk av kniv og et hint av ukontrollert vold. Nå hadde Tessa Kane, Challis’ redaktørkjæreste, begynt å stille spørsmål i avisen sin, så Ellen ville fortsette å holde øye med Venn så lenge budsjettet tillot det. Overkonstabel Kellock hadde sett kritisk på tallene den ettermiddagen og sagt: «To konstabler, Murphy og Tankard, mer kan jeg ikke avse nå som disse fanatikerne har rømt fra interneringssenteret.»

Fanatikere? Det neste ble vel at han kalte dem «tørklehuer» eller «sandniggere», som en redneck i en film. Ifølge ledelsen på interneringssenteret var rømlingene irakere, den ene ingeniør og den andre taxisjåfør. De var ikke hennes sak – eller i hvert fall ikke ennå. Hennes oppgave var å holde øye med Venn.

Og dermed befant hun seg nå i buskene hvor ingen kunne se henne, men hvor hun kunne se stasjonens sivilbil, en blå Falcon, som et omriss i mørket. I buskene på den andre siden satt John Tankard, den ene av de to uniformerte konstablene. Den andre, Pam Murphy, satt i bilen, tett sammen med kriminalkonstabel Scobie Sutton. De utga seg for å være kjærester. Ingen av dem hadde skjorte eller bluse på. Pams BH var svart, noe som av en eller annen grunn indikerte lidenskap og villighet, hvis man skulle tro reklamen. Alle fire var bevæpnet og sto i radiokontakt via øreplugger og små mikrofoner. For et overfladisk blikk kunne mikrofonene til Sutton og Murphy ha vært matchende halskjeder.

«Destry i posisjon,» sa Ellen lavt

Scobie svarte lavt i øret hennes: «Sutton i posisjon.»

«Murphy i posisjon.»

«Tankard ditto.»

Selvfølgelig måtte John Tankard skille seg ut.

Så ga de seg til å vente. De var hundre meter fra turistveien som førte til utkikksplassen. Det var lite lokal trafikk – nå på påskeaften var alle nede på flatlandet langs kysten, strømmet i flokk til eller fra fester, puber, restauranter eller kinoen.

Akkurat da kom det en Volkswagen Transporter. Den ble stående i en halvtime, det hørtes lav musikk, og så skranglet den videre og etterlot seg et snev av marihuanarøyk. Det var lys ute i Port Phillip Bay, og på den andre siden av det svarte vannet kunne man skimte det fjerne skjæret fra Melbournes forsteder i horisonten. Skydotter skjulte stjernene og månen.

Ellens tanker begynte å vandre. Hjemme i Penzance Beach hadde datteren hennes fest. Ellen bekymret seg litt. Det var Larraynes syttenårsdag, og Ellen ville feire at det gikk bedre med datteren nå. For litt over et år siden hadde Larrayne blitt bortført av en mann som allerede hadde bortført og drept tre andre kvinner. Før bortføringen hadde hun vært en bunt av ungdommelige humørsvingninger, men etterpå hadde hun blitt stillere, flittigere, holdt seg mer hjemme. Festen skulle også markere at hun hadde kvittet seg med drittsekkene som hun en gang hadde hengt sammen med på skolen, og nå isteden pleide nye vennskap. De var bra ungdommer, disse nye vennene, men sammen med all annen dritt som skjedde om kvelden på halvøya i det siste, hadde det forekommet partycrashing som hadde endt med vold.

«Vi kunne jo melde fra om festen hos politiet,» hadde Ellen foreslått.

«Elskling,» hadde mannen hennes sagt, «vi er politiet.»

Alan Destry var uniformert overkonstabel i trafikkpolitiet. Karriereutsiktene hans var ikke all verden. Han hadde strøket på eksamen for å bli betjent og var gift med en kriminalbetjent som klatret raskt på karrierestigen. Ved å slå henne i noe, uansett hvor trivielt det måtte være, følte han seg litt bedre.

Og i kveld tjente han opp goodwill ved å holde seg hjemme og passe på en gjeng med festglade tenåringer. Ellen forestilte seg hvordan han sto med morsk mine ved døra da de kom, gransket dem med blikket, gjennomsøkte jakkelommer, vesker og ryggsekker på utkikk etter alkohol og dop.

Litt alkohol var lov. Men ikke nok til at Larraynes venner kunne drikke seg fulle og bli ubehagelige.

Dop var noe ganske annet. Det fantes bevis for at et stort nettverk hadde tatt over på halvøya: et stigende antall arrestasjoner for besittelse og salg, flere overdoser, rapporter om salg av ecstasy og amfetamin på ravepartyer. Ravemiljøet skremte Ellen. Det var billig å komme inn, rundt 15 dollar til å dekke leie av DJ og flyttbare toaletter, og festene fant ofte sted i avsidesliggende fabrikklokaler som manglet grunnleggende sikkerhetstiltak som sprinkleranlegg. Ungdommene fikk vite om dem via ryktebørsen og likte følelsen av fellesskap som ble forsterket av musikken, dopet, hemmeligholdelsen, følelsen av å befinne seg utenfor det etablerte. Dop var også billig og lett tilgjengelig, ecstasy gikk for 50 dollar tabletten, og virkningen varte i flere timer. Ungdommene trodde at ecstasy var harmløst og elsket kicket de fikk av det, evnen til å danse hele natten og føle seg uovervinnelige. De hadde en rørende tro på ecstasyens renhet, uten å ane at den antakelig var fremstilt av en bikergjeng i en bortgjemt garasje og inneholdt heroin, speed og hestebedøvelsesmiddelet ketamin, bundet sammen med glukose eller koffein. De risikerte å bli forgiftet eller på lengre sikt få hjerneskade, og på festene glemte de å drikke mye vann, ble dehydrert, risikerte å dø.

Larrayne hadde vært på ett raveparty. Det hadde vært godt organisert og offentlig annonsert, men langerne var der, sa hun.

Ellen så på klokka. Kvart på elleve. Hvor ble det av Venn? Forutsatt at Venn virkelig var voldtektsmannen, likte han å dra en kniv opp av støvelen, rive opp bildøra og forlange penger av kjæresteparet. Så truet han med å skjære ut biter av kvinnens hud hvis hun ikke kledde helt av seg, satte håndjern på hendene til kjæresten bak på ryggen hans og utførte oralsex på ham. Til slutt stakk han knivhåndtaket inn i kvinnens vagina og forsvant etter å ha kuttet av noen tjafser av kjønnshåret hennes og tatt alle kontanter paret måtte ha på seg.

Ellen ville virkelig ta ham.

Så fikk hun øye på ham. «Nå er han her,» sa hun lavt.

Hun hadde hørt motoren og først trodd det var en passerende bil, men så kom en svart, senket Longreach pickup med veltebøyle til syne i kikkerten hennes. Den saktnet farten ved inngangen for så å ta en U-sving og passere igjen, slik at hun tydelig kunne se begge nummerskiltene. Til slutt så hun pickupen kjøre inn, deretter kjøre forbi politiets bil med motoren frakoblet og stoppe et stykke unna med fronten mot utgangen. Pickupen så rask og hard ut, som sjåføren.

En arrestasjon skulle de foreta, samme hva. Hvis Venn bare spionerte på Sutton og Murphy, så kunne de ta ham for å ha forstyrret offentlig ro og orden og bearbeide ham til han tilsto voldtektene. Men det Ellen ønsket, var å ta ham på fersk gjerning så langt som mulig for å kunne ta ham for overfall, urettmessig frihetsberøvelse og voldtekt, slik at hun kunne foreta en sikker arrestasjon uten å sette folkene sine i fare.

Venn åpnet døra. Ellen senket kikkerten og så ingenting: Han hadde skrudd ut den innvendige lyspæren. Hun løftet kikkerten til øynene igjen og så at han hadde på seg mørke jeans, en mørk T-skjorte og lette støvler fra hærens overskuddslager. Finlandshetta satt som en pels av kort, svart hår på hodet hans. Han var stor, men lett på foten. Frykten han inngjøt, som én person mot to, ble omsider begripelig for henne.

«Han nærmer seg nå, Scobie, kommer mot bakdøra på passasjersiden,» sa hun lavt i mikrofonen.

«Oppfattet.»

Svaret kom som et hvisk. Hun så Venn nå frem til den sivile politibilen og tilsynelatende smelte sammen med den idet han la ansiktet mot ruta og fikk se Sutton og Murphy halvnakne foran seg. Deretter så hun at han tok et skritt tilbake og bøyde seg raskt ned mot høyre støvel, før han rettet seg opp med en kniv i hånden, trakk ned glidelåsen og dro frem penisen.

«Gjør dere klare.»

Venn ropte ikke. Vitner til de tidligere overfallene hans sa at han alltid snakket lavt og jevnt, men med en truende klang i stemmen som ikke var til å ta feil av. Ellen Destry så ham åpne døra på Pam Murphys side og hørte ham si: «Overraskelse! Ser du kniven, kjekken? Den kutter over luftrøret på dama di hvis du prøver deg på noe. Og nyt synet av denne her, søta. Den skal jeg stikke opp i fitta di og ræva di og munnen din, og typen din skal faen meg se på.»

«Ikke gjør henne noe,» sa Sutton med frykt i stemmen.

Venn holder kniven mot halsen til Pam, tenkte Ellen. Og han blotter seg for dem. Hun kunne se ryggen på ham i den åpne døra. Så så hun at hånden som måtte ha holdt penisen, plutselig gled rundt til baklomma.

Håndjern.

«Ser du disse her, søta? Sett dem på hendene til loverboy bak på ryggen hans. Kom igjen! Kjapt, ellers så stikker jeg deg med denne.»

«Ikke gjør henne noe.»

«Hold kjeft. OK, søta, få se hva du har å by på.»

Og da han rygget bort fra døra samtidig som han skar opp skjørtet til Pam Murphy, sa Ellen: «Nå, nå, nå.»

John Tankard kom frem først. Han dundret batongen sin mot armen til Venn. Kniven falt på bakken. Venn stønnet, trykket armen mot brystet og klynket.

Det var da foten til Pam Murphy traff ham mellom beina.

Ingen glad gutt.

forf.jpg






aschehoug-logo-ny.png
o« ASCHEHOUGs





cover.jpg
«Forsteklasses
etterforskningskrim.»

New York Times Book Review

.GARRY

DNOHIHISY?

AUSTRALIAS KRIMKONGE
— ENDELIG PA NORSK








